Мольер

Мольер,  Molière, властным йменом Жан Батист Поклен,  Jean-Baptiste Poquelin, *15. януар 1622, Париж – †17. фебруар 1673, Париж — французскый комедийный драматик добы класицизму и актер.Moore, Will G. and Tobin, Ronald W.

 Биография 
Быв сыном кральовского доморядника и тапетаря, достав образованя в йезуитском коледжу, выучив ся на правника на Орлеанской универзитѣ, але не став ся ним, ини не пошов стопами отця. В року 1643 лишив родину и выбрав собѣ живот актера, хоть тота професия была презрена в тогочасном сполоченствѣ. Его аматерскый театер не выстояв в конкуренции з иншыма театрами Парижа  и скраховав. Тогды взяв собѣ псевдоним Мольер, жебы не ганьбив родину, и в роках 1645–1658 ходив по Франции з вандровным театром, рафинуючи свое умѣня и набираючи скушености о смаках публикы. Наконець ся стали найлѣпшым провинчным театром Франции, котрый ся переважно замѣряв на комедию як найпопуларнѣйшый сценичный жанер. В року 1658 выступили перед кральом Луи XIV. и з комедиов Залюбленый дохтор зыскали великый успѣх: достали статус кральовского театра.Луков В.

Реагуючи на приклонность краля ку пышным видовискам, Мольер в сполуавторствѣ пише гибридны дѣла, якыма суть комедии-балеты, як Принцезна Елидска и др.Манфред А. З.

В кральовском театрѣ Мольер быв актером, автором и режисером до самой смерти. За тоты рокы створив свои найлѣпшы пьесы, котры нераз выволали шкандалы и напады од высмѣваных ним сполоченскых груп. 

В предсмертну годину до умираючого Мольера не хотѣв прийти ани дохтор, ани священикы. Парижскый епископ не хотѣв дозволити погреб невысповѣданого и нероскаяного покойного, лем по заступствѣ краля быв дозволеный ночный погреб, без жадной святочности.

В року 1792 останкы перенесены до Музею французскых памятникох, а в року 1817 на парижскый теметов Пер-Лашез.

 Вызнам 
Комедия мала довгу историю и до Мольера, котрый выхосновав ей традичны формы, но повело му ся ай вынайти новый штил двоитого виджѣня нормалного и ненормалного в их поровнаню, подати в протикладѣ правду и правдоподобность, интелигентность и педантность. Мольер быв найвекшым комедийным автором добы класицизму и став ся зачинательом сучасной комедии.Голубков А. В. 

Мольер во своих комедиях уже часточно выходить за осяг класицизму — ему властны черты реализма и людовости. Его пьесы активно черпають з тогочасного живота: незадарь Мольер зыскав собѣ ненависть духовенства комедиов Тартюф и нелюбость аристокрации Дон  Хуаном. В окремых своих инсценациях, як Жорж Данден, Мѣщан немешом, Мольер учить люди зоз сподных версти знати себѣ цѣну, не змѣшовати ся з немешами и не понижовати ся перед нима. Мольер стверджать здорову моралность, статочны людскы односины в родинѣ и манжелствѣ. 

 Интересны факты 
 Комедия Тартюф (1664) была заказана, и Мольер мусѣв ю переробльовати трираз, выставляюючи под иншов назвов и в новых вариантах (1667, 1669), а наконець тот третий зоставать на сценѣ доднесь.
 Граючи послѣдну свою гру Мненый хворый (1673), уже тяжко хворый Мольер зомлѣв на сценѣ и быв однесеный дому умерати; понеже не прияв послѣдну святу тайну и не покаяв ся зоз свого актерства, быв погребеный вночи и без належной церемонии.

 Жерела и одказы 





 Референции 

Катеґорія:Французскы писателе
Катеґорія:Артисты театра